Kuigi Valgevenel tuleb paratamatult Venemaale järeleandmisi teha, ei õnnestu Moskval naaberriiki oma marionetiks muuta, arvab tuntud valgevene politoloog Vladimir Matskevitš.    Matskevitš ütles ERR-i venekeelsele uudisteportaalile antud intervjuus, et Valgevene ja Venemaa vahelised lahkhelid maagaasi tarnete osas on tingitud sellest, et poliitilised ja ideoloogilised küsimused laienevad kaubandussuhetesse. "See ongi põhjus, miks me oleme tunnistajaks aastast aastasse korduvale Venemaa- ja Valgevene konfliktile," selgitas politoloog.    Rääkides lähitulevikust, märkis Matskevitš, et kahe riigi vaheline tüli laheneb pärast seda, kui Valgevene teeb idanaabrile järeleandmisi. Ta pidas silmas silmas selliseid valdkondi, nagu sõjaline koostöö ning kaubavahetus.    Oluliselt võib Valgevene järele anda ka ideoloogiliselt. Kui varem soovis Venemaa oma naabrilt separatistlike Abhaasia ning Põhja-Osseetia  tunnustamist, siis nüüd tahab Kreml Minski toetust Kollektiivse Julgeoleku Lepingu Organisatsioonis, Kõrgõzstani ja Kesk-Aasia küsimustes ning SRÜ koostöös.    Venemaa president Dmitri Medvedev andis täna Gazpromile korralduse piirata Valgevene varustamist maagaasiga. Gazpromi juht Aleksei Miller teatas Medvedevile, et läbirääkimistel tunnistas Valgevene oma võlgnevust maagaasi eest, kuid soovib seda tasuda kaupadega. Kuna selline asjade areng Venemaad ei rahulda, hakatakse Valgevenesse suunatava  maagaasi mahtu järk-järgult vähendama.    RahvusRinghääling